b'\n_START_ARTICLE_\nCharles Bruneau\n_START_SECTION_\nVida i obra\n_START_PARAGRAPH_\nBruneau va cr\xc3\xa9ixer en una poblaci\xc3\xb3, situada a l\'anomenada "punta de Givet" que pertany a Fran\xc3\xa7a per\xc3\xb2 s\'endinsa a les Ardenes belgues, on la llengua era el val\xc3\xb3 (de les poques zones valones fora de B\xc3\xa8lgica) per\xc3\xb2 la llengua de la resta de la regi\xc3\xb3 francesa era el xampany\xc3\xa8s. Aix\xc3\xb2 li desvetll\xc3\xa0 l\'inter\xc3\xa8s per la llengua. Per indicaci\xc3\xb3 de Jules Gilli\xc3\xa9ron va efectuar enquestes dialectol\xc3\xb2giques en tota la regi\xc3\xb3 al voltant de Givet, tant a Fran\xc3\xa7a com a B\xc3\xa8lgica._NEWLINE_Despr\xc3\xa9s dels estudis secundaris, es llicenci\xc3\xa0 en Lletres a la Sorbona. Fou professor d\'institut a \xc3\x89vreux (1906-10) i Reims (1910-1913). Durant aquest temps feu enquestes ling\xc3\xbc\xc3\xadstiques per les Ardenes amb un sistema d\'enregistrament de veu, aleshores molt innovador. I el 1913 defens\xc3\xa0 les dues tesis doctorals, com a alumne de Jules Gilli\xc3\xa9ron i Ferdinand Brunot: \xc3\x89tude phon\xc3\xa9tique des patois d\'Ardenne (Paris 1913) i La limite des dialectes wallon, champenois et lorrain en Ardenne (Paris 1913)._NEWLINE_Despr\xc3\xa9s de la primera guerra mundial, el 1923, fou professor a la Universitat de Nancy com a professor de dialectologia lorenesa. El curs 1929-1930 fou professor al Bowdoin College a Brunswick (Maine). El 1934 obtingu\xc3\xa9 la c\xc3\xa0tedra a la Sorbona, com a successor del seu mestre Ferdinand Brunot._NEWLINE_A la mort de Ferdinand Brunot (1938), va fer-se c\xc3\xa0rrec d\'acabar la monumental Histoire de la langue fran\xc3\xa7aise que havia iniciat Brunot i en va redactar els volums 12 i 13. Tamb\xc3\xa9 va reprendre el Pr\xc3\xa9cis de grammaire historique de la langue fran\xc3\xa7aise de Brunot._NEWLINE_Durant la Segona Guerra Mundial estigu\xc3\xa9 a la Resist\xc3\xa8ncia Francesa i fou empresonat a la pres\xc3\xb3 de Fresnes. Despr\xc3\xa9s de la guerra fou encara rector de la Universitat de Bordeus i encara enseny\xc3\xa0 un curs a Yale (USA)._NEWLINE_Fou nomenat doctor honoris causa per les universitats de Durham i Lovaina. I membre corresponent de l\'Acad\xc3\xa9mie Royale de B\xc3\xa8lgica (1953). Era oficial de la Legi\xc3\xb3 d\'Honor i reb\xc3\xa9 una condecoraci\xc3\xb3 per m\xc3\xa8rits de guerra. A Charleville-M\xc3\xa9zi\xc3\xa8res l\'"Institut Charles Bruneau" continua la recerca en dialectologia de les Ardenes i publica una revista.'